Okresná prokuratúra Nitra 
Damborského 1, 949 99 Nitra 1

Sp. zn. : 4 Pv 110/14/4403	Nitra, 9.6.2015
EEČ : 2-32-98-2015

U Z N E S E N I E

Trestná vec:	obvinený XXXXX 
Zločin:	Neodvedenie dane a poistného podľa § 277 odsek 1, odsek 2 písmeno b Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Nitra
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
	ktorému bolo uznesením vyšetrovateľa Okresného riaditeľstva PZ XXXXX, Odboru kriminálnej polície dňa 19.02.2015 sp. zn. ORP-159/3-VYS-NR-2014 podľa  §  206  odsek 1  Trestného poriadku vznesené obvinenie pre zločin neodvedenie dane a poistného podľa § 277 odsek 1, odsek 2 písmeno b) Trestného zákona, na tom skutkovom základe, že :
	ako konateľ podnikateľského subjektu XXXXX so sídlom XXXXX č. 77, IČO: 36 543 632 ako osoba zodpovedná za úhradu finančných záväzkov v zmysle zákona č. 461/2003 Z. z. o sociálnom poistení vo vtedy platnom znení a v zmysle zákona č. 580/2004 Z. z. o zdravotnom poistení vo vtedy platnom znení zrážal z vymeriavacieho základu svojich zamestnancov poistné na nemocenské poistenie, na dôchodkové poistenie, na verejné zdravotné poistenie a na poistenie v nezamestnanosti, pričom zrazené poistné zadržal a neodviedol určeným príjemcom, čím tak
-	za obdobie od mája 2004 do novembra 2006 spôsobil Sociálnej poisťovni, pobočka XXXXX so sídlom XXXXX, ul. Slančíkovej č. 3 škodu vo výške 5 523,84 €,
-	za obdobie od mája 2004 do novembra 2006 spôsobil Slovenskej konsolidačnej a. s. so sídlom XXXXX, ul. Cintorínska č. 21, IČO: 35 776 005 škodu vo výške 2 599,12 €,
teda spôsobil celkovú škodu vo výške 8 122,96 €,

lebo zanikla trestnosť činu.

Odôvodnenie:
	Vyšetrovateľ Okresného riaditeľstva PZ v Nitre, Odboru kriminálnej polície uznesením dňa 10.02.2014 sp. zn. ORP-159/3-VYS-NR-2014 začal v zmysle § 199 odsek 1 Trestného poriadku trestné stíhanie a následne uznesením sp. zn. ORP-159/3-VYS-NR-2014 dňa 19.02.2015 vzniesol v zmysle § 206  odsek 1  Trestného poriadku obvinenie osobe XXXXX, nar. XXXXX v Nitre, trvalé bydlisko XXXXX, pre zločin neodvedenia dane a poistného podľa § 277 odsek 1, odsek 2 písmeno b) Trestného zákona na tom skutkovom základe ako je uvedené vo výrokovej časti tohto uznesenia.
	
           Obvinený XXXXX vo svojej výpovedi využil svoje právo a k veci odmietol vypovedať. Obvinený však dňa 22.05.2015 v priebehu procesného úkonu preštudovanie vyšetrovacieho spisu uviedol, že dlžnú sumu za skutok, pre ktorý mu bolo vznesené obvinenie, uhradil vo výške 2 599,12 € voči Slovenskej konsolidačnej a. s. poštovou poukážkou a tiež sumu 5 523,84 € uhradil do pokladne Sociálnej poisťovne, k čomu do vyšetrovacieho spisu doložil tiež potvrdenie o úhrade poštový poukaz. Tiež sa týmto svojím vyjadrením ku skutku priznal a navrhol, aby bolo trestné stíhanie voči nemu zastavené. 

	 Spáchanie skutku je preukázané vykonaným dokazovaním.

  	Zo spisového materiálu je zrejmé, že v prípravnom konaní boli vypočutí: za Slovenskú konsolidačnú a. s. XXXXX, za Sociálnu poisťovňu XXXXX, za Všeobecnú zdravotnú poisťovňu XXXXX. Súčasne boli vo veci zabezpečené listinné dôkazy, predovšetkým prehľady platieb poistného jednotlivým poisťovniam, vyčíslenie a výkazy nedoplatkov, platobné výmery, vyčíslenie škody, znalecký posudok č. 9/2015 z odboru ekonómia Gemeraudit s. r. o., pokladničné doklady vydané Sociálnou poisťovňou dňa 20.05.2015 a 22.05.2015o úhrade súm 26,84 €, 195,61 €, 197,40 €, 245,07 €, 206,57 €, 224,29 €, 217,94 €, 306,08 €,  262,76 €, 235,91 €, 175,93 €, 219,05 €, 218,51 €, 8,17 € do pokladne poisťovne zo strany XXXXX a poštová poukážka č. 22 z 22.05.2015 o úhrade sumy 2 599,12 € Slovenskej konsolidačnej a. s., výpis z obchodného registra, úradný záznam z preverovania, oznámenia, správy na obvineného, ORT a ostatný listinný materiál. 

	Podľa § 277 odsek 1, odsek 2 písmeno b) Trestného zákona, sa zločinu neodvedenie dane a poistného dopustí, kto vo väčšom rozsahu zadrží a neodvedie určenému príjemcovi poistné  na sociálne poistenie, verejné zdravotné poistenie alebo príspevok na starobné dôchodkové sporenie, ktoré zrazí alebo vyberie podľa zákona, v úmysle zadovážiť sebe alebo inému neoprávnený prospech.
 
	Podľa § 215 odsek 1 písmeno h) Trestného poriadku prokurátor zastaví trestné stíhanie, ak zanikla trestnosť činu.

V zmysle § 86 písmeno e) Trestného zákona (účinného v čase spáchania skutku) trestnosť trestného činu neodvedenia dane a poistného podľa § 277 Trestného zákona alebo nezaplatenia dane a poistného podľa § 278 Trestného zákona zaniká, ak poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami.

Podľa § 2 odsek 1 Trestného zákona  trestnosť činu sa posudzuje a trest sa ukladá podľa zákona účinného v čase, keď bol čin spáchaný. Ak v čase medzi spáchaním činu a vynesením rozsudku nadobudnú účinnosť viaceré zákony, trestnosť činu sa posudzuje a trs sa ukladá podľa zákona, ktorý je pre páchateľa priaznivejší.  

	Vzhľadom na úhradu celej dlžnej sumy poistného zo strany obvineného vo veci vedenej pre zločin neodvedenia dane a poistného podľa § 277 odsek 1, odsek 2 písmeno b) Trestného zákona v spojení s citovanými zákonnými ustanoveniami je možné konštatovať, že zanikla trestnosť trestných činov, pre ktoré bolo XXXXX vznesené obvinenie a  s poukazom na ustanovenie § 86 písmeno e) Trestného zákona bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Karin Martha Kolenčíková
prokurátorka